F'Wied Fulija fiż-Żurrieq, reġa' qed jintrema l-iskart. Taħt Gvern Laburista tas-snin sebgħin u tmenin dan il-wied kien jintuża bħala miżbla. Gvern Nazzjonalista kien għalaq din il-miżbla, suppost darba għal dejjem. Dalgħodu żort Wied Fulija fuq talba ta' bdiewa li għandhom ir-raba fl-inħawi. Qaluli li matul dawn l-aħħar xhur, b'mod regolari, f'Wied Fulija reġgħu tfaċċaw trakkijiet mimlijin skart tal-kostruzzjoni u reġgħu bdew iħottuh hemmhekk. Dan l-ewwel ritratt meħud mill-bogħod juri l-post fejn dan l-iskart qed jinħatt mit-trakkijiet. Dħalt fil-miżbla u ħadt aktar ritratti, din id-darba mill-qrib. Mill-ħaxix ħażin u mill-marki tat-tyres huwa evidenti li dan l-iskart intrema hawnhekk riċentement u li kien qed jitwitta. Dan il-munzell partikolari laqtitli għajnejja. Mid-daqs u mill-marki li għandu fuqu dan il-blat jidher li tqatta bi trencher. Din l-għodda żgur ma kienetx tintuża f'Malta fis-snin tmenin! F'Wied Fulija hemm mormi wkoll ammont impressjonanti ta' ħġieġ. Dik li f'dan ir-ritratt (taħt) tidher qisha xmara tleqq f'nofs il-wied mhix magħmulha mill-ilma iżda minn skart tal-ħġieġ. Minn dak li qaluli l-bdiewa u minn ftit riċerka li għamilt irriżulta li dan il-ħġieġ ilu mormi hemmhekk għal madwar sitt snin. Dak iż-żmien il-Prim Ministru Joseph Muscat u l-Ministru Leo Brincat kienu ħaduha qatta bla ħabel kontra t-tqegħid ta' dan l-iskart f'Wied Fulija. Il-Wasteserv kienet wieġbet li dan il-ħġieġ kien qed jitpoġġa hemmhekk b'mod temporanju qabel jiġi esportat. Dalgħodu dan il-ħġieġ kien għadu hemm.
Qed jerġa' jintrema l-iskart fil-miżbla 'magħluqa' taż-Żurrieq